นายกรัฐมนตรี แสดงความห่วงใยประชาชนและบุคลากรทางการแพทย์ หลังพบปริมาณผู้ป่วยโรคโควิด-19 ในประเทศไทยเพิ่มขึ้น
นายกรัฐมนตรี แสดงความห่วงใยประชาชนและบุคลากรทางการแพทย์ หลังพบปริมาณผู้ป่วยโรคโควิด-19 ในประเทศไทยเพิ่มขึ้น นายเทวัญ ลิปตพัลลภ รัฐมนตรีประจำสำนักนายกรัฐมนตรี  เปิดเผยว่า พลเอกประยุทธ์ จันทร์โอชา นายกรัฐมนตรีและรัฐมนตนรีว่าการกระทรวงกลาโหม แสดงความห่วงใยประชาชนและบุคลากรทางการแพทย์ที่ต้องดูแลรักษาผู้ป่วย หลังจากจำนวนผู้ติดโรคโควิด-19 ในประเทศไทยเพิ่มขึ้น แม้จะเป็นไปตามการประเมินของทีมแพทย์ที่ปรึกษาก็ตาม นายกรัฐมนตรี จึงได้กำชับให้หน่วยงานที่เกี่ยวข้องดูแลบุคลากรทางการแพทย์ให้เป็นอย่างดี รวมถึงการดูแลเวชภัณฑ์ ยา ที่จะนำมารักษาผู้ป่วย ต้องเพียงพอและมีความพร้อม ชุดหน้ากากอนามัยทางการแพทย์ ต้องเพียงพอซึ่งปัจจุบันสามารถเพิ่มกำลังการผลิตได้กว่า 2.2 ล้านชิ้นต่อวันแล้ว โดยแจกจ่ายไปยังบุคลากรทางการแพทย์ประมาณ 1 ล้านชิ้นต่อวัน ส่วนที่เหลือจะนำไปแจกจ่ายให้ประชาชน ทั้งนี้หลังจากรัฐบาลออกคำสั่งของคณะกรรมการอำนวยการศูนย์บริหารสถานการณ์การแพร่ระบาดของโรคโควิด-19 ที่สั่งให้ปิดห้างสรรพสินค้า สถานบันเทิง สถานศึกษา สนามกีฬา เวทีมวย รวมถึงกิจการที่เกี่ยวข้องกับการติดโรคโควิด -19 เช่น อาบอบนวดและนวดแผนไทย เป็นการชั่วคราว ไปจนถึงวันที่ 12 เมษายนนี้ รวม 22 วัน ประชาชนจำนวนมาก ใช้เวลาดังกล่าวเดินทางกลับภูมิลำเนา จึงขอแนะนำให้ดูแลสุขภาพ พร้อมป้องกันตนเองและเฝ้าระวังตามมาตรการของกระทรวงสาธารณสุขและกระทรวงมหาดไทย เพื่อป้องกันการนำเชื้อไปแพร่ให้กับบุคคลในครอบครัว หรือคนในพื้นที่รัฐมนนตรีประจำสำนักนายกรัฐมนตรี เปิดเผยด้วยว่า ในส่วนของภาคธุรกิจที่จดทะเบียนกับกระทรวงพาณิชย์ ตามกฎหมายทั้งบริษัทมหาชน และบริษัทจดทะเบียน นิติบุคคล จำกัด จะมีการประชุมผู้ถือหุ้นภายในวันที่ 30 เมษายนของทุกปี จากเหตุการดังกล่าว รัฐบาล จึงได้หารือกับหน่วยงานที่เกี่ยวข้องทั้งสำนักงานคณะกรรมการกำกับหลักทรัพย์และตลาดหลักทรัพย์ หรือ กลต. กระทรวงพาณิชย์และกฤษฏีกา มีมติอนุมัติให้ผู้ถือหุ้นสามารถประชุมผ่านวีดีโอคอนเฟอร์เรนได้ ตามระเบียบ หรือหากจะเดินทางมาประชุมตามระบบปกติ ควรจำกัดผู้ร่วมประชุมไม่เกิน 50 คนต่อ 1 ห้องประชุม มีระยะนั่งห่างไม่น้อยกว่า 1 เมตร ผู้ร่วมประชุมต้องสวมหน้ากากอนามัย หรือในกรณีเลื่อนการประชุมผู้ถือหุ้นสามารถแจ้งไปยังกรมพัฒนาธุรกิจการค้าเพื่อขอยกเว้นค่าปรับ